text: 金德義，字行之，號六平，浙江金華府義烏縣人。生平.萬曆三十一年聯捷己未科進士，官婺源縣知縣。家族.曾祖金貢，曾祖母李氏，年二十六，貢亡，勺水不入口者七日，孀居四十八載，時山寇至，輙相戒毋驚金寡婦。曾孫德義舉進士，疏聞建坊旌其閭。子金漢鼎，號紫汾，順治六年進士，官涇陽知縣、兵科掌印給事中。女金氏，許欽京妻，順治初，群盜肆掠，金氏奉姑偕女媳鄰婦百餘輩避難泊塘山莊，猝遇寇，以刀脅諸婦，姑當其前，金氏懼姑見害，急叱曰：寧殺我。因躍起奪其刀自剄，十指斷裂，血濺數尺，餘寇駭走，姑與被難婦俱得全。已少蘇，猶模糊問姑所在，久之，卒以創死。
metadata: erhwenkuo/wikipedia-zhtw
metadata: 金德義
metadata: https://zh.wikipedia.org/wiki?curid=7478196